ส่งTTAถึงมือกลต.ไม่พบผิดกฎหมาย
ตลาดส่งข้อมูล TTAถึงมือ ก.ล.ต.แล้ว ผลสอบซื้อขายหุ้นไม่พบผิด
11 ส.ค. 2554

ตลาดส่งข้อมูล TTAถึงมือ ก.ล.ต.แล้ว ผลสอบซื้อขายหุ้นไม่พบผิด
นายศักรินทร์ ร่วมรังษี ผู้ช่วยผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์ได้ส่งข้อมูล บริษัท โทรีเซนไทย เอเยนต์ซีส์ (TTA) เพิ่มเติมให้กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตามที่ได้ขอมาเกี่ยวกับเหตุการณ์ที่เกี่ยวข้อง TTA ในช่วงที่ผ่านมา
สำหรับข้อมูลผู้ถือหุ้นที่ TTA ขอให้ตลาดปิดสมุดทะเบียนเมื่อวันที่ 27 พ.ค.ที่ผ่านมานั้น นายศักรินทร์ คาดว่าจะส่งให้ TTA ได้ภายในวันที่ 3 มิ.ย.นี้ หลังจากนั้นบริษัทจะตรวจสอบว่านักลงทุน 75 รายที่รวมกันกว่า 10% ยื่นขอเปิดประชุมวิสามัญผู้ถือหุ้นนั้นตรงกับสมุดทะเบียนรายชื่อผู้ถือหุ้นหรือไม่
“ปัญหาของ TTA คงเป็นเรื่องของผู้ถือหุ้นจะตัดสินใจ ส่วนเรื่องผลประกอบการของบริษัทที่ลดลงนั้น เป็นเรื่องของผู้บริหาร TTA ชี้แจงกับผู้ถือหุ้นกันเอง” นายศักรินทร์ กล่าว
แหล่งข่าวจากวงการตลาดทุน เปิดเผยว่า ตลาดหลักทรัพย์ตรวจสอบการซื้อขายหุ้น TTA ไม่พบว่ามีการกระทำผิดกฎหมาย ส่วนกลุ่มนักลงทุนที่รวมหุ้นขอเปิดประชุมวิสามัญผู้ถือหุ้นได้ หากชนะต้องมีเสียง 1 ใน 3 ของหุ้นทั้งหมด ซึ่งกรณีนี้กลุ่มนายบี เตชะอุบล จะต้องหาหุ้นให้ได้ 33% หรือใช้เงินลงทุนไม่ต่ำกว่า 4,000 ล้านบาท ได้มาหุ้น 236 ล้านหุ้น 
แหล่งข่าวกลุ่มรายย่อย เปิดเผยว่า ภายใน 12 วันนี้ นายบีจะส่งหนังสือถึง ก.ล.ต. โดยยืนยันว่าไม่ได้เข้าไปเทกโอเวอร์ TTA แต่ต้องการช่วยกลุ่มเพื่อนลงทุนเท่านั้น
ด้านนายจรัมพร โชติกเสถียร กรรมการและผู้จัดการ ตลท. กล่าวว่า จากนี้ไปตลาดหลักทรัพย์จะมีการทบทวนเกณฑ์และกระตุ้นให้บุคคลในองค์กรที่เกี่ยวข้องตลาดทุนตระหนักถึงการปฏิบัติในกฎเกณฑ์ให้มีความเข้มงวดมากขึ้น
นายกรณ์ จาติกวณิช รมว.คลัง กล่าวว่า ยังไม่จำเป็นต้องให้ น.ส.นวพร เรืองสกุล เข้ามาดำรงตำแหน่งประธานกรรมการ ก.ล.ต.ก่อนวาระแต่อย่างใด